Vruntlike grote unde wes [ich] gudes vormach to juwer ersamycheit tovoren ghescreven. Wetet, leven vrunde, dat ich juwen breff gutlich unde wol vornomen hebbe, de ghescreven was in sunte Bartolomeus avende unde my quam tor hant des dinxsedages na sunte Bartolomeus dage etc., dar juwe ersamycheit wol inne roret, dat gy des sundages denken to wesende to Pellinghe vor unser leven vrowen dage nativitatis etc. Dar ich my myd alle nycht up gherichtet unde ghesatet en hebbe, went my de tyd to kort in de hant ghevallen ist etc. unde ich my van dage to dage sendeboden vormodende zy van Nouwerden, dar my grote macht an lycht etc. Hirumme, ersamen, leven vrunde, zo en kan ich uppe dee tyd dar nycht ghekomen. Denket ju ersamychet to Wyborch to komende, dat ist myn wylle wol; dar sole gy vinden velich[eit] aff unde to, lyves unde gudes, als dat vor benomet ist in unsen vorghescreven breven van beyden parten. Juwe ersamychet bevele ich in de hant des almechtighen. Sunderlikes zo wert ju dosse jeghenwerdige breffwyser aller zake berichten. Ghescreven des mydweckens na sante Bartolomei in dem 31° jar. Her Krist[er]n Nyckluszon rytter, hovetman to Wyborch. Adress: Deme ersamen, vorsichtighen borghermester unde raed der stat van Revel kome desse breff myd werdicheit.